Source: https://e-justice.europa.eu/content_small_claims-354-sk-sl.do?init=true&member=1
Timestamp: 2019-07-21 18:01:04+00:00

Document:
Spor majhne vrednosti - Slovaška
V skladu s členom 12 zakona št. 160/2015, zakonik o civilnem pravdnem postopku (Civilný sporový poriadok), je za izdajo sodbe na prvi stopnji pristojno okrožno sodišče (okresný súd). Krajevno pristojno je splošno sodišče toženca; za fizične osebe je krajevno pristojno sodišče, na območju pristojnosti katerega ima oseba stalno prebivališče, za pravne osebe je krajevno pristojno sodišče, na območju pristojnosti katerega ima oseba registrirani sedež, za tuje pravne osebe pa je krajevno pristojno sodišče, na območju pristojnosti katerega imajo poslovno enoto. Če pristojnega sodišča ni mogoče določiti na podlagi naslova stalnega prebivališča ali sedeža ali naslova zadnjega stalnega prebivališča ali sedeža, je pristojno sodišče, na območju pristojnosti katerega ima oseba premoženje.
Upoštevajo se splošna pravila za vložitev zahtevka pri sodišču. Zahtevki se lahko vložijo pisno, bodisi v papirni bodisi v elektronski obliki. Za elektronsko vložitev zahtevkov v glavni stvari je potrebno dovoljenje v skladu s členom 23(1) zakona št. 305/2013 o e-upravi.
Če je zahtevek v glavni stvari elektronsko vložen brez dovoljenja, ga je treba v desetih dneh z dodatnim dovoljenjem ponovno vložiti v papirni ali elektronski obliki. V nasprotnem primeru se ne obravnava, tj. šteje se, da ni bil vložen.
Dovoljenje se izda z uporabo naprednega elektronskega podpisa. Napredni elektronski podpis je mogoče pridobiti z nakupom kvalificiranega potrdila pri akreditiranem organu za certifikacijo. Informacije o akreditiranih organih za akreditacijo so na voljo na spletišču slovaškega urada za državno varnost (Národný bezpečnostný úrad). Podrobne informacije o naprednih elektronskih podpisih so na voljo na spletnih naslovih http://www.nbu.gov.sk, https://www.slovensko.sk/en/title in http://www.ardaco.com.
Popolne informacije o obsegu uporabe evropskega postopka v sporih majhne vrednosti, vključno z informacijami o tem, katera sodišča so pristojna za izdajo sodbe v posamezni državi članici, bodo na voljo na spletišču slovaškega ministrstva za pravosodje na naslovu: https://www.justice.gov.sk/Stranky/default.aspx. Tam so na voljo tudi obrazci, ki se uporabljajo za postopek.
Vložniki, ki izpolnjujejo pravne pogoje za pravno pomoč, lahko zanjo zaprosijo prek centra za pravno pomoč (Centrum právnej pomoci), ki tako pomoč zagotavlja s svojimi zaposlenimi in imenovanimi odvetniki. Pogoji za zagotovitev pravne pomoči so določeni v členu 17 zakona št. 327/2005 o zagotavljanju pravne pomoči osebam v materialni stiski in spremembi zakona št. 586/2003 o pravniških poklicih ter spremembi zakona št. 455/1991 o poslovni dejavnosti (zakon o poslovanju), kakor je bil spremenjen z zakonom št. 8/2005.
V skladu z zakonikom o civilnem pravdnem postopku sta zaželena načina vročanja vročitev med obravnavo ali drugimi sodnimi dejanji in vročitev v namenski poštni predal, vzpostavljen na podlagi posebnega predpisa, tj. zakona o e-upravi. V skladu z navedenim zakonom morajo sodišča od 1. novembra 2016 dokumente elektronsko vročati samo, če je namenski poštni predal aktiviran za vročanje. Postopek za aktiviranje namenskega poštnega predala za pravne in fizične osebe se razlikuje. Fizične osebe morajo zaprositi za aktivacijo. Namenski poštni predal za pravne osebe, vpisane v poslovni register, mora od 1. julija 2017 aktivirati država, in od tega datuma javni organi, vključno s sodišči, svoje odločitve pošiljajo izključno elektronsko.
Če dokumenta ni mogoče vročiti niti med obravnavo ali drugim sodnim dejanjem niti v namenski poštni predal in če dokumentov ni mogoče vročiti osebno, sodišče na zahtevo stranke dokument vroči na elektronski naslov. Če je dokumente treba vročiti osebno, se vročijo s potrdilom o prejemu, tj. potrdilom, da je naslovnik prejel dokument, naveden na tem potrdilu.
Obveznost sprejemanja dokumentov, elektronsko poslanih v namenske poštne predale, od 1. julija 2017 velja za vse pravne osebe, vpisane v poslovni register, ki morajo imeti aktiviran namenski poštni predal. Če namenski poštni predal za vročanje aktivirajo druge pravne ali fizične osebe, se tudi njim dokumenti vročajo v namenski poštni predal.
V skladu z zakonom št. 71/1992 o sodnih taksah obveznost plačila takse nastane ob vložitvi zahtevka na izpolnjenem standardnem obrazcu A, s katerim se začne evropski postopek v sporih majhne vrednosti. Sodne takse so navedene v taksni tarifi kot delež osnovne tarife („odstotna stopnja) ali kot fiksni znesek. V primeru vložitve zahtevka za evropski postopek v sporih majhne vrednosti je taksa navedena v taksni tarifi pod tarifno postavko 1, ki izhaja iz cene (plačila) predmeta zadeve ali vrednosti terjatve, pri čemer je taksa določena na 6 % (najmanj 16,50 EUR in največ 16 596,50 EUR). Zakon ne vsebuje posebnih določb o sodnih taksah, ki se zaračunavajo v evropskih postopkih v sporih majhne vrednosti.
Takse, ki jih zaračunavajo sodišča, se lahko plačajo v gotovini, ali z bančnim nakazilom, ali v poslovalnici tuje banke. Takse se lahko plačajo v gotovini, če so sodišča ustvarila pogoje za tako plačilo in če taksa za posamezno zadevo ne presega 300 EUR. Takse se plačajo sodišču, ki odloča na prvi stopnji ali v imenu katerega se zaračuna taksa.
Pritožba se lahko vloži zoper odločbo sodišča prve stopnje, in sicer v 15 dneh od vročitve odločbe pri sodišču, ki je izdalo izpodbijano odločbo. Za pravočasno vloženo se šteje tudi pritožba, ki je bila v roku vložena pri pristojnem pritožbenem sodišču. Prav tako se šteje, da je bila pritožba vložena pravočasno, če je bila vložena po izteku 15-dnevnega roka, ker je pritožnik upošteval napačen pouk sodišča glede roka za vložitev pritožbe. Če sodba ne vsebuje pouka glede roka za vložitev pritožbe ali če je v njej nepravilno navedeno, da pritožba ni dopustna, se lahko pritožba vloži v treh mesecih od vročitve odločbe. Za pritožbo se šteje, da je bila vložena pravočasno, če je vložena pri sodišču, ki ni pristojno, ker je pritožnik upošteval napačen pouk glede pristojnega sodišča za vložitev pritožbe. To velja tudi, če v odločbi ni navedeno pristojno sodišče, pri katerem je treba vložiti pritožbo.
V pritožbi je treba poleg splošnih podatkov navesti sodbo, zoper katero se pritožba vlaga, obseg pritožbe, razloge, zaradi katerih se sodba šteje za nepravilno (pritožbeni razlogi) in popravni ukrep, ki ga predlaga pritožnik (pritožbeni predlog). Za obravnavo pritožb in odločanje o njih so pristojna okrožna sodišča (krajské súdy).
Sodišče, pristojno za preskus sodbe, je sodišče, ki je odločalo na prvi stopnji. V skladu z zakonikom o civilnem pravdnem postopku se zahtevek za ponovno uvedbo postopka lahko vloži, če možnost preskusa sodbe izhaja iz posebne zakonodaje, vključno z Uredbo (ES) št. 861/2007 Evropskega parlamenta in Sveta z dne 11. julija 2007 o uvedbi evropskega postopka v sporih majhne vrednosti.
V zahtevku za ponovno uvedbo postopka je treba poleg splošnih podatkov navesti referenčno številko sodbe, zoper katero se zahtevek vlaga, obseg zahtevka, razloge za ponovno uvedbo postopka, okoliščine, ki dokazujejo, da je bil zahtevek vložen pravočasno, dokaze o vsebini zahtevka in popravni ukrep, ki ga predlaga vložnik.
Slovaščina.
Predlog za izvršitev odločbe se lahko vloži pri izvršilnem sodišču (exekučný súd). Od 1. aprila 2017 je izvršilno sodišče okrožno sodišče v Banski Bistrici (Okresný súd Banská Bystrica).
Izvršilni postopek je urejen z zakonom št. 233/1995.
Predlog za izvršbo se lahko vloži samo elektronsko in v namenski poštni predal sodišča. Če vložnik ali njegov zastopnik nima aktiviranega namenskega poštnega predala, se lahko predlog vloži prek katerega koli sodnega izvršitelja v Slovaški republiki.
Izvršbo opravi sodni izvršitelj, ki ga za izvršbo pooblasti izvršilno sodišče. Sodišče dodeljuje zadeve tako, da posameznim sodnim izvršiteljem naključno in enakovredno izdaja dovoljenja za izvršbo, za kar uporablja tehnična in programska sredstva, ki jih je odobrilo ministrstvo, tako da ni mogoče vplivati na dodelitev zadeve. Pravilo naključnega izbora sodnega izvršitelja temelji na načelu teritorialnosti. Zadeve se dodelijo tako, da se izberejo sodni izvršitelji, ki so bili imenovani za območje okrožnega sodišča (krajský súd), na katerem ima dolžnik stalno prebivališče ali registrirani sedež. Če dolžnikovega naslova stalnega prebivališča ali registriranega sedeža v Slovaški republiki ni mogoče ugotoviti za namene predhodnega odstavka, se izberejo sodni izvršitelji iz okrožja, v katerem je imel dolžnik zadnje stalno prebivališče ali registrirani sedež, sicer pa se zadeva naključno dodeli sodnemu izvršitelju, imenovanemu za območje, za katero je pristojno okrožno sodišče v Banski Bistrici (Krajský súd Banská Bystrica).
Zadnja posodobitev: 08/01/2019

References: sodišče 
 sodišče 
 sodišče 
 sodišče 
 sodišče 
 Sodišče 
 sodišče